ÜMUMDÜNYA ƏDALƏT EVİ

19 mart 2025

Dünya bəhailərinə

Sevgili dostlar,

Bəhai dünyasının qurmağa çalışdığı çiçəklənən icmaların təbiəti ailə üçün dərin mənalara malikdir. Məhz ailə daxilində fərd doğulur və bəslənir, məhz ailə daxilində fərdlər başqaları ilə bir yerdə necə yaşamağı öyrənməyə başlayır. Ailə vahidi icmanın binasının və bunun dışında, bütün sosial nizamın tikinti blokudur. Ona görə də, insan nəslinin yetkinlik çağının tələblərini ödəmək üçün qurulan bir cəmiyyət həm yetkin ailə konsepsiyası, həm də o konsepsiyadan çıxan bəsirətləri milləti və dünyanı formalaşdıran münasibətlərə qədər genişləndirmək qabiliyyəti tələb edir. “Ailə dövlətin kiçik formasıdır,” – həzrət Əbdül-Bəha izah edir. “Ailəni əhatə edən şərtlər milləti də əhatə edir.” Ona görə də yeni ailə həyatı modeli barədə öyrənmək Bəhai Dininini cəmiyyətqurucu gücünün azad edilməsi barədə öyrənmək səylərinin tərkib hissəsidir.

Ailə tarixən insanın sosial inkişafının müxtəlif mərhələlərinin zəruri ehtiyaclarına cavab olaraq fərqli formalar almışdır. Cəmiyyət inkişaf etdikcə əvvəlki dövr üçün faydalı ola bilmiş mexanizm və təriflər son həddinə çatmış və daha insanın inkişafının növbəti mərhələsi üçün uyğun olmamışdır. Valideynlərin tarixin bir dövrünə aid olan gözləntiləri başqa bir dövrdə onların uşaqlarının bacarıqlarının inkişafına mane ola bilərdi. Eynilə, qohumluq qrupları daxilində bir mərhələdə onların çiçəklənməsinə imkan verən müəyyən möhkəm bağlılıqlar sonrakı mərhələdə daha geniş sosial quruluşda birliyi əngəlləyə bilərdi. Və başqa bir mərhələdə insanlığın inkişafının erkən mərhələsini səciyyələndirən müəyyən gender rolları da son nəticədə qadınların və cəmiyyətin inkişafına mane ola bilərdi. Keçmiş çağların fikir və nəzəriyyələri yenidən dəyərləndirilməlidir, həzrət Əbdül-Bəha izah edir. Bəşəriyyət “indi yeni məziyyət və güclərlə, yeni əxlaqi meyarlar, yeni qabiliyyətlərlə dolmalıdır”. Zira “gənclik dövrünün bəxşiş və bərəkətləri, bəşərin erkən gəncliyində zamana münasib və yetərli olsa da, onun yetkinliyinin tələblərini ödəməyə qadir deyil”. Odur ki, dünya miqyasında Bəhai icmaları üçün bir meydanoxuma öz cəmiyyətlərində hazırkı praktikaları nəzərdən keçirmək, onları Təlimlərin işığında qiymətləndirmək hər hansı arzuolunmaz meylləri çıxarıb atmaq və yeni dövrün ehtiyaclarına uyğun olan yeni ailə həyatı modelini bərqərar etməyi öyrənməkdir.

Əlbəttə, son nəticədə bu nisbətən erkən mərhələdə Zühur Dövrünün zirvəsində meydana çıxmalı olacaq ailə mexanizmlərinin təbiətini təsvir etmək mümkün deyil. Dünyanın müxtəlif hissələrində müxtəlif cəmiyyətlər möhkəm ailələrin vacibliyini etiraf etsələr də, ailəni çeşidli yollarla sarsıdan güclər qoşunu ilə üzləşirlər. Bununla belə, Bəhai dünyası Təlimlərdən müəyyən ən mühüm bəsirətləri tətbiq etmək qabiliyyətini inkişaf etdirdikcə, ailə daxilində və ailələr arasında yeni modelə doğru hərəkata töhfə verən öyrənmə prosesi sürətlənəcəkdir.

Baxılmalı olan suallar arasında bunlar vardır: Bəhai ailə həyatının xarakterik xüsusiyyətləri hansılardır və onlar bu gün cəmiyyətdə başa düşülən ailə həyatı tərzindən necə fərqlənir? Bəhai nikahının fərqləndirici təbiəti nədir və bu, ailə həyatını necə bəsləyir? Bəhai ailələri qonşuluqlarda, kəndlərdə və onların xaricində transformasiya prosesinə necə töhfə verir? Bu məqsədə çatmaqda Bəhai ailələrinin qarşısını alan hazırkı tələlər və maneələr hansılardır? İlahi Planın indiki mərhələsinin hərəkət çərçivəsi ailə həyatını necə gücləndirir və icma quruculuğu prosesinə töhfə vermək üçün canlı ailələr üçün necə fürsətlər yaradır?

\*

Ailənin yeni konsepsiyası nikahın yeni konsepsiyası ilə başlayır. Həzrət Bəhaullah buyurur ki, nikah ancaq “dünya insanları üçün həyatın davamı açarı” deyildir, həm də “onların təyinatının yerinə yetməsi üçün dərkedilməz alətdir”.

Nikah bəhailər üçün yalnız fiziki bir bağ deyil, həm də bu dünya və axirət həyatı üçün nəticələri olan ruhani bir bağdır. Bəhai nikahı, Həzrət Əbdül-Bəha izah edir, “iki tərəfin bir-birinə öhdəliyi və onların ağıl və ürəklərinin qarşılıqlı bağlılığıdır”, belə ki, onlar “bir-birinin ruhani həyatını daim yaxşılaşdırsınlar,” və belə ki, onlar “bir-birləri ilə ən yaxın həmdəmlikdə olsunlar” və “tək bir qəlb kimi olsunlar.” Bəhai nikahında iki qəlb bir-birinə necə kömək etməyi öyrənirlər ki, hər ikisi özlərinin ikili məqsədlərinə nail olsunlar – fitrətən Allahdan olan potensialı inkişaf etdirsinlər və daim inkişafda olan sivilizasiyaya töhfə versinlər. Cütlüyün qurduğu və evlilik mərasimi ilə başlayan münasibət məkan və zaman boyunca digər insanlar arasında saysız-hesabsız yeni münasibətlərin yaradılıb bərkidilməsinə təsir edəcək və bu da həyatları və icmaları konstruktiv olaraq yenidən şəkilləndirilməsinə təsir edəcəkdir.

Nikah haqqında bəhai baxışı cəmiyyətdə vüsət almış yolverici və geriçəkici baxışdan baş qaldıran dixotomiyaların fövqünə qalxır. Bəhai nikahında sevgi, bərabərlik, məhrəmiyyət, vəfa, cinsi münasibətlər, övlad sahibi olmaq və böyütmək bir-birilə vəhdətdədir və onların qarşılıqlı bağlılığı möhkəmlənir və beləliklə, şəxsi və ictimai rifah üçün bir qalaya çevrilir. Yolverici sosial praktikalar insanın inkişafı üçün mühüm olan bu xüsusiyyətləri parçalayaraq nikahı və və ailəni sarsıdır, geriçəkici praktikalar isə bu xüsusiyyətlərin birini və ya digərini həddən artıq vurğulayaraq yaxud təhrif edərək ailə üzvlərinin sıxışdırılmasına səbəb olur. Təlimlərə bağlanmaq bu cür problemləri həll etməkdə kömək edir. Bəhai nikahının Təlimlərdə olan bütün xüsusiyyətlərinin tətbiqi barədə dünya üzrə çeşidli mədəni ortamlarda çox şeylər öyrənilməlidir. Məsələn, Bəhai evlilik həyatının yeni modelinin inkişaf etdirilməsi üçün mərkəzdə dayanan prinsip qadın və kişilərin bərabərliyi prinsipidir. Bu prinsip nikah daxilində ər və arvad arasında tətbiq edildikcə, münasibət möhkəmlənir və çiçəklənir, qızlar və oğlanlar yeni bərabərlik anlayışı və onun praktiki ifadəsi ilə böyüyəcəklər. Bu prinsipin budaqlanan təsirləri, beləliklə, tədricən gələcək nəsillərə uzanacaq və qadınların “dünyanın işlərində tamlıqla və bərabər surətdə iştirakı” barədə Həzrət Əbdül-Bəhanın gözləntisi tamamilə gerçəkləşənə qədər onların inkişafına töhfə verəcəkdir.

Nikah ailə yaradır. Bəhai ailəsinin üzvlərini bir-birinə bağlayan sağlam münasibətlər isə ədalət və qarşılıqlılığa əsaslanır. Hər bir üzv haqqı olanı almalıdır; hər biri üzərinə düşən məsuliyyəti yerinə yetirməlidir. “Həzrət Bəhaullahın təlimlərinə uyğun olaraq, ailə, bir bəşəri vahid olaraq, qüdsiyyət qaydalarına uyğun tərbiyə olunmalıdır,” – həzrət Əbdül-Bəha izah edir. “Ailə bağının bütövlüyü davamlı olaraq nəzərə alınmalıdır və fərdi üzvlərin hüquqları pozulmamalıdır”. Ailə üzvləri arasındakı bu sağlam münasibətlər şüurlu bəslənmə tələb edir.

Bəhai ailəsində evli cütlük əsl tərəfdaşdırlar; biri digərinə tabe deyil. Onlar bir yerdə istər ruhani, istərsə də maddi və ya sosial olsun, həyatın meydanoxumalarından dua, oxuyub-öyrənmə, məşvərət vasitəsilə və hərəkət üzərində düşünməklə yol tapıb keçirlər. Məsələn, uşaqların təlim-tərbiyəsinə aid qərarlara baxın. Bəhai Yazıları ananı uşağın birinci tərbiyəçisi kimi qəbul edir və bu cəhətdən onun üstünlüyünü saxlayır. Həzrət Əbdül-Bəhanın buyurduğu kimi, “körpələrinin xoşbəxtliyini, gələcək böyüklüyünü, ədəbli tərzlərini və öyrənmələrini, mühakimələrini, anlayış və imanlarını müəyyən edən həqiqətən, məhz analardır”. Bununla belə, ata da onların təlim-tərbiyəsi və böyüdülmələri üçün məsuliyyət daşıyır və belə həyati bir vəzifədən imtina edə və onu yalnız anaların öhdəsinə buraxa bilməz. Və bu rolunda anaya dəstək olmaq və onun bu rola görə əlverişsiz duruma düşməməsini təmin etmək üçün ata ailəni maliyyə cəhətdən saxlamaq kimi əlavə öhdəliyə malik olsa da, bu o demək deyil ki, rollar qeyri-çevik olmalıdır. Təlimləri anlamalarına əsaslanaraq cütlük fərqli şəxsi və sosial şəraitlərə uyğun olaraq ailənin işlərinin idarəçiliyinin ən yaxşı yolunu müəyyən edirlər. Evlilik həyatının hər bir mərhələsi müvafiq meydanoxumalar və fürsətlər gətirəcək ki, cütlük həm arvadın, həm ərin ruhani, intellektual və peşəkar inkişafını təmin edərək onları əməkdaşlıqla və səmərəli şəkildə idarə etməyə çalışmalıdır.

Ailənin dəstəkləyici mühitində valideynlər uşaqlarına mənalı və məqsədyönlü ruhani, məziyyətli və xidmət həyatı yaşamağı öyrənməkdə diqqətli rəhbərlik verirlər. Bu məqsədlə, öz nümunələri və gündəlik həyat və qarşılıqlı fəaliyyətlərinin modeli ilə, habelə, saysız-hesabsız söhbətləri ilə valideynlər uşaqlarında bir sıra keyfiyyət, münasibət, vərdişlər və mürəkkəbliyində artan qadiriyyətlər toplusunu sevgi ilə bəsləyir, bu zaman öz metodlarını və yanaşmalarını körpəlikdən yetkinliyə qədər uşağın inkişafının hər bir mərhələsi boyunca uyğunlaşdırırlar. Erkən yaşlardan uşaqlar Allaha üz tutmağı və Onu sevməyi, gündəlik dua etməyi və Allah Kəlamını söyləməyi, özlərini ruhani keyfiyyətləri inkişaf etdirməyə çalışan nəcib ruhlar kimi görməyi, başqalarını özlərindən üstün tutmağı və bu keyfiyyətləri qayğıkeş və əməkdaş münasibətlərdə göstərməyi öyrənirlər. Onlar inkişaf etdikcə, çətinliklərə alışmağı, özünü intizamda saxlamağı və cavabdeh olmağı, öz nəfsini yaddan çıxarmağı, incəsənət və elmi bilikləri əldə etməyi öyrənirlər. Və onlar özləri müstəqil şəkildə dünyaya daxil olduqca, xidmət münasibəti inkişaf etdirməyi, ilahi təlimləri yaymağı və tətbiq etməyi, təfriqələri həll etməyi və məşvərətdə iştirak etməyi, Əhddə səbatlı qalmağı, dünyanın yaxşılaşdırılması üçün işləməyi və özlərini əbədi şərəfə aparacaq şeylərə istiqamətləndirməyi öyrənirlər. Bəhai Yazıları valideynlərə bu və çoxlu digər həyati münasibətləri, bacarıqları və qabiliyyətləri bəsləmək üçün qeyri-məhdud bir bəsirət mənbəyi təqdim edir, təlim institutu isə ailənin bütün üzvlərinin anlayışını və qadiriyyətlərini yüksəldərək ona çox mühüm dəstək verir. Gənc insanların maddi, sosial və ruhani təlim-tərbiyəsində ailənin istifadə edə biləcəyi digər mənbələr – məktəblər, icma həyatı, xidmət layihələri və s. də ola bilər. Bununla belə, son nəticədə uşaqların lazımi qaydada və tam təlim-tərbiyəsinin əsas məsuliyyəti valideynlərin üzərinə düşür.

Zaman keçdikcə, ailə üzvləri arasında münasibətlər təkamül edir və müxtəlif formalar alır. Bacı-qardaşlar arasında diqqətlə bəslənmiş sevgi və birlik bağları ömürlük dəstək və yüksəliş təklif edir və ailənin həyatında baş qaldıra biləcək xırda qısqanclıq və ixtilaflara qarşı bir sədd kimi xidmət edir. Aydındır ki, böyük uşaqların hüquq və məsuliyyətləri onlar balaca olanda malik olduqları ilə eyni deyil. Valideynlər övladlarını yetkinlik üçün hazırlayarkən onlar böyüdükcə növbəti nəsildə diqqətlə ixtiyar və məsuliyyət bəsləyərək bu cür dəyişikliklərə həssaslıq göstərməlidirlər. Gənc insanlar həyatları boyunca valideynlərinə hörmət və ehtiram göstərməkdə davam edirlər, amma onlar yetkinləşdikcə öz həyatları və seçimləri üçün də məsuliyyət qəbul etməlidirlər. Zamanla öhdəliklər dəyişir, və valideynlər yaşlaşdıqca vəziyyət bir övladdan getdikcə daha çox yardım göstərməyi tələb edə bilər.

Nüvə ailənin münasibətləri geniş ailədən başlayaraq daim genişlənən münasibətlər çevrəsi ilə iç-içədir. Nənə-babalar, xala-bibilər, dayı-əmilər və kuzenlər ailənin məqsəd və məsuliyyətlərini yerinə yetirməkdə kömək edən qayğı və dəstəyi verirlər. Bu cür ailəvi münasibətlərin xüsusiyyətləri ailəyə müxtəlif yollarla yardım edən bəhai yoldaşlara və digər dostlara da aid olur. Canlı bir icmada alın təri ilə bərkidilən sıx sosial şəbəkədə yaşlılar dərinləşmə, müdrik nəsihət və layiqli nümunə təklif edirlər. Digərləri isə ruhani xala-bibi və dayı-əmi kimi daxil olaraq gənc insanların inkişafı üçün sevgi və qayğıları bölüşür və valideynlərin zəhmətlərini və yüksək canatmalarını gücləndirən dəstəyi verirlər. Gənclər böyük qardaş və bacı kimi çıxış edir və bir sıra yollarla özlərindən kiçik olanlara yardım edir və onları ilhamlandırırlar. Bu yolla ilk olaraq ailədə bəslənilən birlik, sevgi, qayğıkeşlik, etimad, həmrəylik hissi icmadaklı münasibətlərin qumaşına toxunmağa başlayır.

Maliyyə məsələlərinə diqqət uzlaşmış və çiçəklənən bir ailə həyatının və ailənin qol-qanad açan bir icmanın həyatına cəlb olunmasının mühüm cəhətidir. Arvad və ər arasında, münasib olduqca uşaqlarla məşvərət bu maddi qayğının ailə həyatının çoxli digər xüsusiyyətləri və öhdəlikləri ilə necə tarazlaşdırılmalı olmasını müəyyən edəcəkdir. Ailənin maliyyəsinin hikmətli və diqqətli idarəçiliyi çoxlu mülahizələri, o cümlədən, pulun necə qazanıldığını, xərcləndiyini və yığıldığını; uşaqların təlim-tərbiyəsi və rifahının necə dəstəklənib saxlanıldığını; Əmrin Fondlarına yaxud icmanın işlərini dəstəkləməyə nə qədər ayrılmalı olduğunu; Hüququllah öhdəliyinin necə yerinə yetirilməli olduğunu nəzərə almalıdır. Bu və digər belə suallara cavab verərkən ailə səxavətlilik, məsuliyyət, ehtiyaclarla istəklər arasında fərq və maddi vəsaitlərin idarə olunmasını praktikada öyrənmək üçün bir mühit təklif edir.

\*

Bəhai ailə həyatı daha geniş cəmiyyətlə dinamik bir qarşılıqlı fəaliyyət meydanı açır. Ailə üzvləri fundamental Bəhai təlimlərini öz həyatlarında ifadə etməyə çalışdıqca bu qarşılıqlı fəaliyyət çiçəklənir. Məsələn, artıq qeyd etdildiyi kimi, qadınların və kişilərin bərabərliyi prinsipininn tətbiqi arvad və ər, habelə, uşaqlar və bütövlükdə ailə arasında fərqləndirən bir münasibət yaradır və ailə üzvlərini cəmiyyətdə hamının potensialını açan qarşılıqlı fəaliyyətə töhfə verməyə hazırlayır. Eynilə də, bəşəriyyətin birliyi prinsipinə bağlı olmaq uşaqlara onları hər cür önyarğıdan qoruyan və müxtəlifliyi dəyərləndirmələrini yüksəldən təcrübələr qazanmaq imkanı verilməsini tələb edir ki, bu da bölünmüş bir dünyada vəhdət və birlik münasibətləri qurmaq bacarığına töhfə verir. Bundan əlavə, həqiqətin araşdırılması, elm və dinin harmoniyasının qiymətləndirilməsi, fikir fərqliliyini həll etmək, rəqabət və mübahisə ilə deyil, məşvərət və əməkdaşlıqla qərarlar vermək qabiliyyətinin bəslənilməsi ailənin üzvlərini sosial transformasiya prosesində səmərəli protaqonist kimi qüvvətləndirir. Ailə üzvləri arasında ədalət və şəfqət kimi keyfiyyətlərin inkişaf etdirilməsi uşaqları cəmiyyətdə digərləri ilə sağlam və tarazlı münasibətlər qurmağa hazırlayır. Beləliklə, Təlimlərin ailə daxilində tətbiqinin öyrənilməsi səyləri həm uşaqlarda ailənin fövqünə qalxan bir baxış doğurur, həm də dünyanın insanlarının şərait və ehtiyacları barədə şüurluluğu artırır.

Yeni ailə həyatı modelinin bəslənilməsi həmçinin keçid dövrünün ayrılmaz xüsusiyyəti olan dezinteqrasiya qüvvələri ilə qarşılaşır. Cəmiyyətə hücum edən bu qüvvələr ailənin bağlarını qopararaq, onun üzvlərinə, xüsusilə, uşaqlara ziyan vuraraq ailəyə xüsusilə təsir göstərmişdir. Onlar ailə üzvlərini bəzi ən destruktiv sosial patologiyalara məruz qoya bilər: sevgi və qayğının olmaması, ruha aid şeylərə məhəl qoyulmaması, insanlıqdan çıxma, yoxsulluq, təhlükəsizliyin olmaması, zorakılıq. Fərdlər maddi şirnikləndirmələr və ya şəxsi məmnuniyyət həyatına təslim olmağa sövq edilirlər ki, bununla da, sadəcə öz məkrli planlarını cəmiyyətə sırımaq istəyənlərin manipulyasiya predmetinə çevrilirlər. Bəşəriyyətin birliyi və barış içində bir dünya idealları ilə uyuşmayan təzadlı ideologiya və kimliklər kütlələrin tərəfkeşliyi üçün yarışır və üstünlük üstündə bir-birləri ilə çarpışırlar. Bu hərəkatların bəziləri son nəticədə dünya xalqları arasında yadlıq, münaqişə və ədavətə gətirən önyarğı və fanatizm toxumları əkir. Bir başqalarının isə Təlimlərin bəzi cəhətləri ilə uyğunluğu görülə bilər ki, dostları Həzrət Bəhaullahın düz yolundan incə bir şəkildə sapdırsın. Dezinteqrasiya prosesi ilə bağlı olan qüvvələr müxtəlif əhali qruplarına müxtəlif cür təsir edir. Ailə, bütövlükdə isə icma mövcud vəziyyəti nəzərdən keçirməyi öyrənməli, bu cür qüvvələrin təbiətini və təsirini başa düşməli, ilahi yardıma tam təvəkküllə təhlükəli çağın təlatümlü fırtınalarına davam gətirmək üçün önləyici və sağaldıcı tədbirlər görməli olacaqdır.

Ailənin üzvlərinin başqaları ilə yaxın əlaqəsi və onlara xidmət etmək üçün ürəkdən arzuları misilsiz bir sosial mühit açır: bəhai evi. Canlı bəhai evi sıravi səviyyədə icma quruculuğu prosesinin əvəzedilməz elementidir. Evin mehriban mühitində ailə üzvləri İlahi Planın qabiliyyətli və inamlı protaqonisti olmaqda bir-birlərini dəstəkləyirlər və cəmiyyəti transformasiya etməkdə rol almaq üçün başqalarını alqışlayır və onlara yardım edirlər. Bəhai evində isti qonaqpərvərlik ruhani canlanma və intellektual inkişafla kombinə olunur. Hər bir bəhai ailəsinin öz evində suna biləcəyi fəaliyyətlərlə o bir həyat tərzi nümayiş etdirə bilər ki, narazılıq, münaqişə və şəxsi marağı qidalandıran bölücü qüvvələrə qarşı durmaq və sağlam icmanın asılı olduğu etibar, əməkdaşlıq, konstruktiv hərəkət bağları toxumaq istəyənlərin hamısı ondan örnək alsın. Doğrudan da, dünya üzrə bir sıra klasterlərdə ailə qrupları artıq öz evlərini açır və yerli fəaliyyətləri möhkəmləndirməkdə kömək etmək və onların miqyas və təsirini xeyli dərəcədə genişləndirmək üçün bir yerdə işləyirlər.

Uzlaşmış bir xidmət həyatı konsepti ailənin həyatına aid olduğu qədər də fərdin həyatına da aiddir. Ailənin davamlı olaraq üzləşdiyi kompleks tələblər və fürsətlər zaman keçdikcə təkamül edir. Ümumən, xidmət yolunda birgə irəli getmək ailəni möhkəmləndirir və üzvlərinin həyatının hər bir mərhələsi boyunca ailəyə onun çoxlu məsuliyyətlərini yerinə yetirməyə kömək edir. Daha tələbkar xidmət imkanının – istər bir üzv, istərsə də bütövlükdə ailə üçün olsun – meydana çıxdığı müəyyən zamanlarda özünü həsr edən bir bəhai ailəsi daxilində dəstək bağları belə bir fədakar çalışmanı bütün ürəklə qəbul etməyi mümkün edə bilər. Bu cür vaxtlarda fədakarlığın mühüm təbiətini yadda saxlamaq həyati vacibdir ki, bu fədakarlıq, Həzrət Əbdül-Bəhanın izah etdiyi kimi, insan şəraiti barədə qayğıları Allahdan olan şeylər üçün güzəştə getsinlər. Fədakarlıq daha böyük xidmətləri mümkün edir, amma burada fəda edilən şey ailənin özü deyil.

\*

Doqquz İllik Planın irəliləyişini gözdən keçirərkən, dostların sədaqətli zəhmətlərinə görə dərin ehtiram və minnətdarlıq hissi ilə doluruq. Dünya üzrə çeşidli ortamlar boyunca dostlar canatan əhali qruplarını icma quruculuğu prosesinə cəlb etdikcə, təlim-tərbiyə və sosial vəziyyətin yaxşılaşdırılması üçün bir sira layihələrə təşəbbüs göstərdikcə, Əmrin işlərini yeni yerlərdə başlatdıqca, uzlaşmış xidmət həyatına xas olan çoxlu təəhhüdləri bir ahəngə gətirdikcə fərdlərin, icmaların və təsisatların əməkdaşlığının nəticəsi olaraq meydana çıxan bir sıra fədakar çalışmaların şahidi olmaqdayıq. Və zülmün məhdudiyyətlərinə və ya nizamsız dünyanın çevrilişlərinə baxmayaraq, dostlar yüksək məqsədlərində mətanət göstərirlər. Dünya üzrə saysız-hesabsız ruhlar öz vəziyyətləri və qabiliyyətləri həddində Əmrin cəmiyyətqurucu gücünün daha böyük ölçüdə azad olunması üçün çalışırlar. Bu məqsədlə bəhai ailələrinin oynadığı rol qarşıdakı illərdə və onilliklərdə getdikcə zəruri və təsirli olacaqdır. Bütün dostların bəhai həyatının bu mühüm komponentini möhkəmləndirmək üçün verəcəkləri həyati töhfə vardır.

“Mənim evim sülh evidir,” – deyilənə görə, həzrət Əbdül-Bəha buyurmuşdur. “Mənim evim sevinc və səadət evidir. Mənim evim gülüş və fərəh evidir. Kim bu evin qapılarından içəri girərsə, ondan sevincli bir ürəklə çıxmalıdır. Bu işıq evidir; kim oraya daxil olarsa, nurlanmalıdır”. Qoy sizin ailələriniz və evləriniz, əziz dostlar, bütün insanlığı dəstəkləyib saxlamaq üçün getdikcə bir sığınacağa və dayağa çevrilsin.

[İmzalanmışdır: Ümumdünya Ədalət Evi]